ઉમરગામમાં સોમવારે છેલ્લા ચોવીસ કલાકમાં લગભગ પોણા આઠ ઇંચ જેટલો વરસાદ થયો હતો. ભારે વરસાદને લીધે ઉમરગામ ટાઉનમાં લગભગ બધા જ રસ્તાઓ ઉપર ઘૂંટણ જેટલા પાણી ભરાય ગયા હતાં. નગરપાલિકાનું તંત્ર તો વામન સાબિત થયું હતું. જોકે, ડિઝાસ્ટર મેનેજમેન્ટની ટૂકડી થોડી કામે આવી હતી. ભારે વરસાદને લીધે ઉમરગામ ટાઉન ઉપરાંત નારગોલ, સંજાણ જેવા આસપાસના વિસ્તારોમાં પણ ખેતરોમાં વધારે પડતું પાણી ભરાઈ જતાં ડાંગરની રોપણીની સ્થિતિ બગડી હતી.